Умард Македон

**Бүгд Найрамдах Умард Македон Улс** (Македон хэл: *Република Северна Македонија*), товчоор **Хойд Македон** (Македон хэл: *Северна Македонија*)  нь Зүүн Европын Балканы хойгт орших бүгд найрамдах улс юм. Хуучин Югославын бүрэлдэхүүнд байсан бөгөөд өмнөд талаараа Грек, зүүн талаараа Болгар, баруун талаараа Албани, хойд талаараа Серби болон Косовотой хиллэдэг, далайд гарцгүй улс болно.

2020 оны 3 дугаар сарын 27-нд НАТО-гийн 30 дахь гишүүн болсон. Европын Холбоонд элсэх хүсэлтээ нэг бус удаа гаргасан боловч элсээгүй байгаа. Нийслэл хот нь Скопье.

## Түүх
Холбооны Бүгд Найрамдах Социалист Югослав Улсыг задарч түүний бүрэлдэхүүнд байсан 6 Бүгд найрамдах улс бүрэн бие даасан тусгаар тогтносон улс болох үед хошин ч гэмээр, сургамжтай ч гэхээр нэгэн үйл явдал болсон билээ. ХБНСЮУ-ын бүрэлдхүүнд байсан Македон улсыг энэхүү нэрээрээ тусгаар тогтнолоо зарлан НҮБ-ын гишүүн болох хүсэлтээ гаргахад уг хүсэлтийг Грек улс эрс эсэргүүцсэн байна. Учир нь Грек улс Македон гэдэг нэр нь Грекийн түүх соёлтой салшгүй холбоотой, түүнээс гадна уг нэрээр нэрлэгдэж байсан нутаг дэвсгэр, ард түмэн нь мөн Гректэй холбоотой учир үүнтэй ямар ч холбоо, үндэслэл байхгүй, сүүлд суурьшсан слав гаралтай үндэстэнд энэхүү нэршлийг өгөх нь буруу гэж үзэж эсэргүүцэл илэрхийлсэн байна. Энэхүү байдлыг харгалзан НҮБ-аас тус улсыг **Хуучин Югославын Бүгд Найрамдах Македон Улс** гэдэг нэрээр НҮБ-ын гишүүн болгосон түүхтэй билээ. Улмаар 2018 оны 6 сарын 12-нд Грек улс тус улсыг **Бүгд Найрамдах Умард Македон Улс** гэж нэрлэхэд татгалзах зүйлгүй хэмээн тохирч, Македоны бүх нийтийн санал асуулга, мөн хоёр улсын парламентаар хэлэлцэж албан ёсоор шийдсэнээр 2019 оны 2 сараас улсынхаа нэрийг сольсон байна.

## Хүн ам 
2016 оны байдлаар 2 073 702 хүн амтай байсан. Үүнээс:

* македончууд — 1 297 981 (64,18 %)
* албанчууд — 509 083 (25,17 %)
* түркүүд — 77 959 (3,85 %)
* цыганууд — 53 879 (2,66 %)
* сербууд — 35 939 (1,78 %)
* босничууд — 17 018 (0,84 %)
* аромунчууд — 9695 (0,48 %)
* бусад — 20 993 (1,04 %)

Хүн амын 70% орчим нь Македоны Үнэн алдартны шашинтай бөгөөд 27% нь исламын шаинтай ажээ. 

## Газар зүй 
Умард Македон дорно өмнө Европ, Балканы хойгт оршдог. Өмнөд талаараа Грек, дорнод талаараа Болгар, умардаараа Серби, бүр нарийн хэлбэл Косово, өрнөд талаараа Албанитай хиллэдэг далайд гарцгүй орон. Хойд өргөргийн  40°50'-аас 42°20', зүүн өргөргийн 20°27'-оос 23°05' зэргэдийн торонд 25,713 ам дөрвөлжин километр нутаг дэвсгэр эзлэн байна. Жижигдүү буюу дэлхийн 146-р том орон.

Умард Македон 2000 метрээс өндөр 34 оргилтой үндсэндээ уулархаг орон. Хамгийн өндөр Кораб уул далайн түвшнээс дээш 2,764 м өндөр оргилтой. Уул толгодоос гадна тэгш өндөрлөг, гол горхийн жалга, хөндий бий. Вардарын сав газар Умард Македон нутгийн 80 хувийг хамарчээ.

Умард Македонд газар хөдөлдөг. 1963 онд хүчтэй газар хөдөлж, Скопье хотыг нурааж байв.

## Уур амьсгал 
Хойд Македонд дөрвөн улирал тохионо. Зун халуун, хуурай, өвөлдөө цастай хүйтэн. Өвөл -20 °C, зун 40°C температурт хүрдэг. Хур тунадас бага, Вардарын хөндийд жилд 450 мм унана.

Mount Korab, Republic of Macedonia.jpg|Хамгийн өндөр Кораб уулын хөвч
Aldanci i Pelagonija.JPG|Өмнөд нутгийн Пелагоны хотгор
Kratovo22.jpg|Нутгийн дорно умард хэсгийн үзэмж

## Тэмдэглэл
## Зүүлт 
## Цахим холбоос 
* Хойд Македоны засгийн газар (Македон, англи хэлээр)
* Хойд Македоны ерөнхийлөгч (Англи хэлээр)

Ангилал:Далайд гарцгүй орон

Ангилал:Европын орон
Ангилал:Европын зөвлөлийн гишүүн
Ангилал:Нэгдсэн Үндэстний Байгууллагын гишүүн орон